October 5, 2021, 4 months ago 0 Fir-reazzjoni tiegħu għad-diskors fil-Parlament Ewropew minn Ursula Von der Leyen, il-President tal-Kummissjoni Ewropea dwar l-istat tal-Unjoni, l-MPE Laburista Alfred Sant saħaq li għalkemm id-diskors stabbilixxa ton ottimist, ma kienx adegwat fl-evalwazzjoni tal-inċertezzi emerġenti u sfidi diffiċli oħra li qed jiffaċċjaw l-Istati Membri ta' l-UE. L-eks Prim Ministru Sant irrimarka li Von der Leyen injorat id-diffikultajiet attwali ta' ġestjoni tal-pajjiżi taż-Żona Ewro. Il-proposti tagħha biex tiġġieled l-inugwaljanzi soċjali kienu timidi. Ftit kellha xi tgħid dwar il-politika tal-immigrazzjoni, u dwar it-triq 'il quddiem dwar il-Green Deal u d-diġitalizzazzjoni. L-Istat ta' l-Unjoni huwa diskors annwali li jsir mill-President tal-Kummissjoni Ewropea lill-Parlament Ewropew. Dan jinkludi rendikont tal-kisbiet tas-sena li għaddiet u jistabbilixxi l-prijoritajiet għas-sena li ġejja. L-MPE Laburista rrikonoxxa u faħħar ix-xogħol iebes u ta' suċċess tal-UE fir-rigward tat-trattament tal-pandemija. Madankollu, huwa ddispjaċih għall-fatt li minflok ma jibni fuq dak li nkiseb, kwistjonijiet ġodda qed jiġu introdotti li qed jimmiraw malajr wisq għal "livelli oħra ta' Integrazzjoni Ewropea." "Qabel ma jmorru għal proġetti kbar ġodda ta' integrazzjoni, dawk li jfasslu l-politika ta' l-UE għandhom jiffokaw fuq it-tisħiħ tal- modus operandi attwali filwaqt li jimmiraw li jiksbu livell aktar sinifikanti ta' leġittimità demokratika," qal Dr Alfred Sant.